Christian Friis Bach (RV), 2024-01-25:
Tak for det, og mange tak til fru Charlotte Bagge Hansen fra Moderaterne for at tillade, at jeg kunne komme på.
Jeg får faktisk besøg af Lone Andersen fra Familielandbruget her kl. 15.30, og det er jo også en god anledning til at få drøftet det her spørgsmål.
Så jeg vil prøve at gøre det kort, og jeg håber ikke, at der er alt for mange spørgsmål.
Tak til Enhedslisten for det her beslutningsforslag.
Lad mig sige, at vi jo er rigtig positive over for hele tanken i det.
Turbokyllinger skal vi af med.
Det er ekstrem avl af landbrugsdyr.
De bliver alt for store.
Det gør, at deres organer ikke kan følge med.
De får alle mulige problemer, herunder problemer med hjerteslag, og mange af dem kan heller ikke gå.
Så vi er jo positive, og vi er glade for, at ministeren har taget det op, og at vi tager det op i EU for at kæmpe for, at det bliver forbudt i fremtiden.
Vi vil også rigtig gerne arbejde for den her beløn-betal-model.
Det er jo ministerens gode forslag, men jeg vil gerne tage copyright på selve navnet.
Jeg overvejer dog, om jeg skal kalde den bonus-bøde-modellen, så før jeg lige kontakter Patent- og Varemærkestyrelsen, skal jeg lige have tænkt det igennem.
Men lad os kalde den beløn-betal-modellen lige nu.
Den håber jeg virkelig at vi kan udvikle her, altså en model, hvor man simpelt hen går ind og siger, at hvis der kommer et parti kyllinger og halvdelen af dem ikke kan gå, må du betale, og så får du en bøde, men hvis du leverer et sæt sunde kyllinger ind til slagteriet, får du en bonus; så får du en betaling.
Det synes jeg vi skal arbejde på, og jeg kunne virkelig godt tænke mig, at vi prøvede at rulle det ud til flere områder end kun området for grisehaler lige i første omgang, så vi får lidt flere erfaringer med det, og jeg håber meget, at vi kan få det gjort inden for statsstøttereglerne fra EU.
Er det muligt inden for lovgivningen?
Det gælder alt fra offentlige køkkener til oplysning.
For jeg vil igen fremhæve, at det jo ikke er landmændene, der er glade for det her.
De vil faktisk gerne producere ordentlige kyllinger.
Min fætter Lars Kringelholt fra Kvissel i Nordjylland satte en meget, meget stor produktion i gang af velfærdskyllinger.
Der var endda foran på kyllingeemballagen et billede af Lars og Beathe, hans kone.
Kyllingerne røg ud i supermarkederne, forbrugerne valgte den billige kylling, og han måtte lukke produktionen ned igen.
Så han satsede virkelig meget på det her.
Han kunne da ikke lide at kigge på de her kyllinger, der havde brækkede ben og blev syge.
Han ville utrolig gerne producere nogle kyllinger, der havde det bedre, men han kunne ikke få det til at køre rundt.
Det var en meget, meget stor produktion.
De kunne ikke få det til at køre rundt, og de måtte lukke det ned.
De eksempler hører vi jo stadig væk om.
Så vi er positive, men vi kan alligevel ikke stemme for.
Når det gjaldt de der ekstremt avlede hunde, var jeg lidt mere villig til at løbe en procesrisiko, når det gælder at bryde EU-reglerne i hvert fald en lille smule, så der hældte jeg til at stemme for det forslag.
Der skulle vi netop også forbyde import fra tredjelande, og der var jeg lidt mere positiv, men jeg – her kommer der en dårlig vittighed – kyllinger lidt ud af det her, for når det er et erhverv med så store økonomiske interesser, kan vi ikke gå på kant med EU-lovgivningen, og derfor er jeg ikke her villig til at løbe en procesrisiko.
Så ja, vi kyllinger lidt ud, og vi kommer til at stemme gult.
Men tak for et godt forslag.